Tirsdag gikk politiet i Oslo ut med en etterlysning på Twitter. Det var imidlertid ikke gjerningsmenn de søkte, men klokkeeiere. Fire personer er pågrepet og varetektsfengslet i to uker. En femte person som også skal ha utført tyveriene, har forlatt landet. Gruppen skal i alle fall ha tatt minst ti klokker.
Politiet har fortsatt ikke funnet ut hvem som eier to av klokkene de har tatt beslag i.
– Klokkene er verdt opp mot 200.000 kroner, sier politibetjent Skaar fra gruppen Spesial etterforskningsinnsats ved Oslo sentrum.
Han tror eierne ikke nødvendigvis vet at deres klokker er stjålet, ettersom tyveriene er utført på en måte som gjør at eieren kan tro at de har mistet klokken.
– De har ved hjelp av distraksjon tilnærmet seg den fornærmede. De har snakket om fotball, så har de tatt en takling for å distrahere dem. Dette har de ofte gjort på berusede folk. Når de er blitt distrahert, har de nappet klokken fra armen, forteller Skaar.
Han opplyser at de ble oppmerksomme på grupperingen for 14 dager siden. Natt til søndag ble de pågrepet. Tirsdag møtte de i Oslo tingrett der de ble varetektsfengslet i to uker på grunn av faren for bevisforspillelse og at de vil unndra seg straffeforfølgelse.
De er også underlagt brev- og besøksforbud, samt isolasjon fra de medsiktede i fengslingsperioden.